በትግራይ እየተዋቀረ ባለው የመንግስት አስተዳደር ተፎካካሪ የፖለቲካ ፓርቲዎች እየተካተቱ መሆኑ ተገለጸ
በጋዜጣው ሪፖርተሮች አዲስ አበባ:- ከጁንታው መደምሰስ በኋላ በትግራይ ክልል እየተዋቀረ ባለው የመንግስት አስተዳደር ውስጥ በክልሉ የሚንቀሳቀሱ ተፎካካሪ የፖለቲካ ፓርቲዎችም እየተካተቱ እንደሆነ የጊዜያዊ አስተዳደሩ ዋና ስራ አስፈጻሚ አስታወቁ። ዋና ሥራ አስፈጻሚው ዶ/ር ሙሉ ነጋ እንደገለጹት፤ እየተዋቀሩ በሚገኙ አስተዳደሮች ብዙ የተለያዩ የፖለቲካ ፓርቲዎች እየተሳተፉ ነው። መሳተፍም ብቻ ሳይሆን የሽግግሩ መንግስቱ አካል ሆነው እስከ ቢሮ ሃላፊነት ድረስ ይመራሉ። እንደ ዶክተር ሙሉ
ገለጻ፤ አረና፣ ትዴፓ
እና አሲምባ የመሳሰሉ
ተፎካካሪ የፖለቲካ ፓርቲ
አመራሮችና አባላት በክልሉ
ካቢኔ ውስጥ እንዲገቡ
ተወስኗል። ከዚህ በፊት
በነበረው የክልሉ ነበራዊ
ሁኔታ እነዚህ አካላት
በፖለቲካ አመለካከታቸው የተነሳ
ሲታሰሩ፣ ሲገደሉና ሲሳደዱ
ቆይተዋል። የትግራይ ክልል ሕዝብ በአፈና ውስጥ የኖረ ሕዝብ ነው ያሉት ዶ/ር ሙሉ፤ “በአሁኑ ወቅት ግን ህዝቡ ከታች ጀምሮ እየተሳተፈ ነው፡፡ይህ ደግሞ ለመጀመሪያ ጊዜ እየሆነ ያለ ነው። ቀበሌ፣ ክፍለ ከተማ እና ሌሎቹንም የአስተዳደር እርከኖች ጭምር ሕዝቡ ነጻ ሆኖ ራሱ እንዲመርጥ ይደረጋል” ብለዋል፡፡ በጁንታው ላይ የተወሰደው ሕግ የማስከበር እርምጃ ለትግራይ ክልል ሕዝብ እንደመልካም አጋጣሚ የሚወሰድ እንደሆነ ያነሱት ዶ/ር ሙሉ፤ በክልሉ የነበረው የዴሞክራሲ ምህዋር ዝግና ጭላንጭል ያልነበረው በመሆኑ በመንግስት የተወሰደው ሕግ የማስከበር እርምጃ ለትግራይ ክልል ሕዝብ ወደ ዴሞክራሲያዊ ሥርዓት እንዲሸጋገር የሚያደርግ መልካም አጋጣሚ ተደርጎ የሚወሰድ ነው ብለዋል፡፡ “ከመጀመሪያው ጀምሮ የሕዝቡ አስተያየትና ተሳትፎ የሚደነቅ መሆኑን ያነሱት ዶክተር ሙሉ ፤ “ይሄን ሁኔታ ይበልጥ አጠናክረን እንቀጥላለን፡፡በትግራይ በአጭር ጊዜ የፖለቲካ ተሳትፎ ምህዳሩ መስፋት አለበት፡፡የሐሳብ ብዝሃነት በነጻት መስተናገድ አለበት፡፡ይሄ ራሱ ትልቅ አጋጣሚ ነው፡፡ከአሁን በኋላ በትግራይ ‘እኔ አውቅልሃለሁ፤ እኔ ብቻ’ የሚል አስተሳሰብ አይኖርም፡፡የመጫወቻ ሜዳውን እና የመጫወቻውን ሕግ እኩል እናደርጋለን” ነው ያሉት፡፡ እንደ ዶ/ር ሙሉ ገለጻ፤ በመከላከያ ሰራዊት ላይ የተፈጸመውን ክህደት የትግራይ ሕዝብ እየተገነዘበ መምጣት ጀምሯል፡፡በተደረጉ ውይይቶች እውነታውን ማወቅ እየቻለ ነው፡፡በመሆኑም ጁንታው የፈጸመውን ግፍና በደል እንዲሁም ኢሰብዓዊ ድርጊት ህብረተሰቡ በትክክል እየተገነዘበ መጥቷል። ከዚሁ ጋር በተያያዘ የትግራይ ብልጽግና ከፍተኛ አመራር የሆኑት ዶ/ር አብረሃም በላይ በበኩላቸው፤ የኢፌዴሪ መከላከያ ሰራዊት ለህዝብ ያለው ተቆርቋሪነት አሁንም ከህግ ማስከበር ዘመቻው በኋላ እያደረገ ባለው ድጋፍ ማየት ይቻላል ብለዋል። ሰራዊቱ ለህዝብ ያለው ተቆርቋሪነት አሁንም ከህግ ማስከበር ስራው በኋላ የትግራይ ህዝብ እንዳይቸገር ነዳጅ ሳይቀር ከራሱ ቀንሶ ለህዝብ እየሰጠ መሆኑን ነው ዶ/ር አብረሃም ያስታወቁት፡፡ “ህዝቡ የሀገር መከላከያ ሰራዊቱን ሲያገኝ የሚያሳየው ስሜት የተለየ ነው” ያሉት ዶ/ር አብረሃም፤ ይህ የሰራዊቱና የህዝቡ ወዳጅነት በዚሁ ሊቀጥል ይገባል ብለዋል፡፡ መንግስትም በፍጥነት ምላሽ በመስጠት ለትግራይ ህዝብ የምግብና የመድሃኒት ድጋፍ በማድረግ ላይ ነው ያሉት ዶ/ር አብረሃም፤ የትግራይ ህዝብም በፍጥነት ወደ ነበረበት በመመለስ ትግራይን ማልማት አለበት ብለዋል።አዲስ ዘመን ታህሳስ 6/2013 